રત્નાવલીએ રાક્ષસને જ્ઞાન આપ્યું, જ્યારે રાક્ષસીએ કૌંડિન્ય નામના બ્રાહ્મણને બોધ આપ્યો. રાક્ષસીએ જૂઠું બોલવાથી જે પાપ ભોગવવાની તૈયારી દર્શાવી તેમાં તેનું શાસ્ત્રજ્ઞાન છતું થયું. એણે કહ્યુંઃ બ્રહ્મહત્યા કરવાથી માણસોને જે કુત્સિત ગતિ મળે છે તે હું ખોટું બોલતી હોઉં તો મને મળે. મદ્યપાન કરવાથી બ્રાહ્મણ જે ગતિને પ્રાપ્ત થાય છે તે ભયંકર ગતિ હું પામું. ગુરુપત્ની સાથે સંભોગ કરવાથી થતું પાપ મને મિથ્યાભાષણ કરવાથી પ્રાપ્ત થાય. સુવર્ણની ચોરી, જમીન પચાવી પાડવી કે પડાવી લેવી તેમ જ આત્મહત્યા કરવાથી જે પાપગતિ પ્રાપ્ત થતી હોવાનું મુનિઓએ કહ્યું છે તે ગતિ જો હું જૂઠું બોલું તો મને પ્રાપ્ત થાય. પંચમી તથા અષ્ટમી તિથિએ માંસભક્ષણ કરવાથી થતું પાપ, અમાવાસ્યાના દિવસે સ્ત્રીસંગ કરવાથી અને વૃક્ષ કાપવાથી થતું પાપ, દિવસે મૈથુન કરવાથી લાગતું પાપ, વૈશ્વદેવ ન કરનારા ગૃહસ્થ દ્વિજને થતું પાપ, ભિખારીઓને ભીખ ન આપનારાને લાગતું પાપ, બે વાર ભોજન કરવાથી વિધવાને લાગતું પાપ, સૂર્યસંક્રાંતે તેલ ખાનારને લાગતું પાપ, ઇન્દ્રિયોને સ્વચ્છંદપણે બહેકવા દઈને તીર્થયાત્રાએ જનારો, પારકાના જળાશયમાં માટી લીધા વિના સ્નાન કરનારો, નિષિદ્ધ વૃક્ષોનું દાતણ કરનારો, મૈથુનમાં આસક્ત રહીને પાખંડ માર્ગને અનુસરનારો, લાકડા અને પથ્થરના ખુલ્લા આસન પર બેસીને પિતૃઓ અને દેવનું પૂજન કરનાર, ગાય ન પાળતાં કેવળ ભેંસ જ પાળનાર, ભાંગેલા કાંસાના વાસણમાં જમનારો, પારકાનું ફાટેલું અને ધોયા વિનાનું વસ્ત્ર પહેરીને કાર્ય કરનારો, નગ્ન દશામાં રહેલી સ્ત્રીને જોનારો, ન ખાવા યોગ્ય એવા અભક્ષ્ય પદાર્થનું ભક્ષણ કરનારો જે પાપથી લિપ્ત થાય તેમ જ શ્રીહરિની કથા થતી હોય તેમાં વિઘ્ન કરવાથી જે પાપ લાગે તે જ પાપ હું ખોટું બોલતી હોઉં તો મને લાગે.